Yaponiyaning bo‘lg‘usi imperatori Naruxito 58 yoshini nishonladi

2019 yilda Yaponiya imperatori bo‘ladigan valiahd shahzod Naruxito 23 fevralda 58 yoshini nishonladi. U ushbu sana munosabati bilan taxtga o‘tirish arafasida o‘z ustida ishlashga va'da bergan. 
“Imperator va uning rafiqasi yo‘li menda chuqur hurmat uyg‘otadi. Men bundan buyog‘iga ularning siymosini qalbimda saqlagan holda harakat qilaman hamda o‘z majburiyatlarimni bajarish vaqtida o‘z ustimda ishlayman”, deb aytgan Naruxito.
Naruxito amaldagi imperator o‘zgargandan keyingi yangi davr qanday bo‘lishi haqida gapira turib, “imperator rolini millat ramzi sifatida saqlab qolish lozimligini” ta'kidlab o‘tgan. Uning aytishicha, “imperatorlik oilasi jamiyatdagi o‘zgarishlarga mos holda fikrlashi va harakat qilishi lozim”.
Naruxito 1960 yilda tug‘ilgan. Naruxitoning ota-onasi, amaldagi imperator Akixito va uning rafiqasi Mitiko imperatorlik oilasida qabul qilingan enagadan foydalanish an'anasidan voz kechib, uni o‘zlari tarbiyalashgan. Naruxito Gakusyuin universitetida, so‘ngra Oksforddagi Myorton kollejida o‘qigan. 1993 yilda Naruxito Yaponiya tashqi ishlar vazirligida ishlagan Masako Ovadaga uylangan. Juftlikning bir qizi bor va u hozir 16 yoshda.
Naruxito imperatorlik taxtiga o‘tirgach, taxtni ayol vorislarga qoldirish imkoniyati borasidagi bahslar yana keskinlashishi mumkin. Hozircha buni qonun taqiqlaydi. Biroq bo‘lg‘usi imperator oilasida erkak vorislar yo‘q.
2017 yil dekabrda Yaponiya hukumati imperator Akixitoning taxtdan voz kechishining sanasini batamom tasdiqladi. Rejaga ko‘ra, bu 2019 yil 30 aprelida yuz beradi, keyingi kuni esa Naruxito taxtni egallaydi.
Imperator Akixito hozirda 84 yoshda bo‘lib, 1989 yil yanvaridan beri imperator taxtini egallab keladi.